ለኩላሊት ህመምተኞች የሚደረገው ድጋፍ እንዲስፋፋ መገናኛ ብዙኃን ድጋፍ ተጠየቁ
አዲስ አበባ:- በኢትዮጵያ ከጊዜ ወደ ጊዜ ቁጥራቸው እየጨመረ የመጣውን የኩላሊት ህመምተኞች ለመርዳት የሚደረገው ድጋፍ እንዲስፋፋ የመገናኛ ብዙሃን ባለሙያዎችና ተቋሞቻቸው ሙያዊ ድጋፍ እንዲያደርጉለት የኩላሊት ህመምተኞች እጥበት በጎ አድራጎት ድርጅት ጥሪ አቀረበ። የበጎ አድራጎት ድርጀቱ ሥራ አስኪያጅ አቶ ሰለሞን አሰፋ ትናንት
ለጋዜጠኞች በሰጡት መግለጫ እንደተናገሩት፤ ድርጅቱ የኩላሊት ህመምተኞች ነፃ የኩላሊት ህክምና አገልገሎት እንዲያገኙ እየረዳ ይገኛል።
በአሁኑ ጊዜ ህመሙ እየተባባሰ በመምጣቱ ከድርጅቱ ድጋፍ የሚፈልጉት የታማሚዎች ቁጥር እየጨመረ መጥቷል። ይሁን እንጂ ለሁሉም ወገኖች
አገልገሎቱን ለመስጠት ከአቅም በላይ ሆኗል። ድርጅቱ በተለያዩ ጊዜያት ለተለያዩ ተቋማት፣ ለተቋማቱ የሥራ ሃለፊዎች፣
በአገር ውስጥና በውጭ አገራት ላሉ ዜጎች እና ሌሎች አካላት የድጋፍ ጥያቄዎች ሲያቀርብ መቆየቱን የጠቀሱት ሥራ አስኪያጁ፤ እየተገኘ
ያለው ድጋፍ ግን ከህመምተኞች ቁጥር አንፃር በጣም አነስተኛ ነው ብለዋል። ድርጅቱ እያደረገ ያለውን በጎ ተግባር ይበልጥ አጠናክሮ ታካሚዎች ጋር ለመድረስ እንዲችልና ተሰሚነቱ እንዲጨምር
የመገናኛ ብዙሃን ባለሙያዎችና ተቋማት ሙያዊ ድጋፍ ቢያደርጉ የተሻለ ለውጥ ማምጣት ይቻላል ያሉት አቶ ሰለሞን፤ ይህንን በመገንዘብ
መገናኛ ብዙሃን አገርና ወገንን በእጅጉ እየጎዳ ላለው የጤና ችግር ትኩረት በመስጠት እንዲሠሩ ጥሪ አቅርበዋል። እንደ አቶ ሰለሞን ማብራሪያ፤ በአሁኑ ወቅት የኩላሊት እጥበት አገልገሎቱ በዘውዲቱ እና በሚኒሊክ ሆስፒታሎች
ውስጥ ለ93 ታማሚዎች ብቻ እየተሰጠ ይገኛል። አገልገሎቱን ለማግኘት የሚጠባበቁት ዜጎች ቁጥር በርካታ ቢሆንም በገንዘብ እጥረት
ምክንያት እነዚህን ዜጎች ማገልገል አልተቻለም። የድርጅቱ የቦርድ አባል አርቲስት አንተነህ ሃይሌ በበኩሉ እንዳስታወቀው፤ ድርጅቱ በአገር ውስጥ ለሚገኙ
17 ባንኮች ወገናዊ ጥሪ ቢያቀርብም እስካሁን ቋሚ ድጋፍ ለማድረግ ምላሽ የሰጡት አምስት ባንኮች ብቻ ናቸው። የመገናኛ ብዙሃን ካለቸው የሥራ ባህሪ አንፃር አንድን ነገር መካብም ሆነ መናድ ይችላሉ ያለው አርቲስቱ፤ ይህን
ባህሪያቸውን ለበጎ ተግባር በማዋል ለታማሚዎች ድጋፍ የሚገኝበትን ዕድል እንዲፈጥሩ ጥሪውን አቅርቧል። ድርጅቱ ለኩላሊት ታማሚዎች እያደረገ ላለው ህክምና እስከአሁን ድረስ ድጋፍ ላደረጉ የመንግሥትና የግል ተቋማት
እንዲሁም ለግለሰቦች ምስጋናውን አቅርቧል። በቅርቡም የአዲስ አበባ ምክትል ከንቲባ ኢንጅነር ታከለ ኡማ በአስተዳደሩ ስም ላደረጉት
የገንዘብ ድጋፍ ድርጅቱ ላቅ ያለ ምስጋናውን አቅርቧል። የኩላሊት ህመምተኞች እጥበት በጎ አድራጎት ድርጀት ከስምንት
ዓመት በፊት በበጎ ፈቃደኞች አማካኝነት የተቋቋመ ሲሆን፤ ከዚያን ወቅት ጀምሮ ለ413 የኩላሊት ታማሚዎች ሙሉ ድጋፍ ማድረጉ ታውቋል።አዲስ ዘመን መስከረም 15  ቀን  2012
ዓ.ም ወይንሸት ካሳ